**Izložba „ŽIVOT JE POZORNICA“** Institut Servantes, Beograd

Otvaranje 7.03.2023 u 19h , galerija Servantes, Beograd

**NIKOLINA RADULOVIĆ, naša bivša talentovana studentkinja scenskog kostima FPU i svestrana umetnica (ilustrator, dizajner pozorišnih i filmskih plakata).**

Postavku „Život je pozorinica“ (Puro teatro) čine radovi nastali između 2014. i 2022. godine za potrebe različitih producentskih kuća u oblasti

scenskih umetnosti u Kantabriji. Postavku će činiti i pozorišne fotografije troje autora iz Santandera, Belen de Benito, Alvara Romera i Aurea Gomesa.

„Beograd sam napustila 1997. godine, neposredno po završetku studija, ali uvek mu se rado vraćam, posebno zbog dragih prijatelja i kolega koji ovde žive. U ovom gradu sam provela jedan za mene jako značajan period života, moje formativne godine“, objašnjava Nikolina Radulović Velić.

Izložba će svečano biti otvorena 7. marta u 19 časova, a tom prilikom posetioce galerije pozdraviće autorka kao i direktor Instituta Servantes u Beogradu Đuzep Marija de Sagara Anhel.

8.03.u 17 časova biće organizovano autorsko vođenje kroz postavku. Radulović Velić će iz prve ruke podeliti svoja iskustva o životu i radu u Španiji, otkrivajući brojne zanimljive priče iza produkcija na kojima je radila.

*„U Santanderu, gradu u kome živim i koji je sada moj dom, dizajnirala sam više od 50 plakata za pozorište i pozorišne festivale. Kroz izabranih 17 plakata i fotografije drugih autora pokušala sam da što bolje dočaram raznovrsnu i uzbudljivu kantabrijsku pozorišnu scenu i da je na taj način približim beogradskoj publici“,* dodaje autorka izložbe.

Do kraja izložbe biće organizovan i niz stručnih vođenja (18. i 25. marta, 1. aprila). Svi vođeni obilasci na srpskom su jeziku, a ulaz je slobodan.

Nikolina Radulović Velić (1972, Knin) grafička je dizajnerka i ilustratorka. Diplomirala je na odseku Kostim (scenski kostim) na Fakultetu primenjenih umetnosti u Beogradu. Od 1997. godine živi u Santanderu (Kantabrija) gde razvija svoju profesionalnu karijeru. Poslednjih decenija sarađivala je sa brojnim organizacijama i institucijama iz sektora kulture, dizajnirajući plakate za pozorišne predstave i festivale (Fondacija Santander creativa, Skupština grada Santandera, Pokrajinska vlada Kantabrije, ACEPAE, Librería Gil, Pozorište Ábrego, Ruido Interno…). Dobitnica je GRAND PRIX nagrade „Zlatno pero Beograda“ Međunarodnog bijenala ilustracije za 2021. godinu.Saradjuje sa rediteljem.Denisom Côté, autorka je plakata za njegov film "Un été comme ça" ( Filmski festival, Berlin,2022).